钦定古今图书集成/明伦汇编/人事典/第060卷 > 《秋怀诗十一首》韩愈
## 钦定古今图书集成/明伦汇编/人事典/第060卷 > 《秋怀诗十一首》韩愈

窗前两好树，众叶光嶷嶷。秋风一披拂，策策鸣不已。
微灯照空床，夜半偏入耳。愁忧无端来，感叹成坐起。
天明视颜色，与故不相似。羲和驭白日，疾急不可恃。
浮生虽多途，趋死唯一轨。胡为浪自苦，得酒且欢喜。

又

白露下百草，萧兰共凋瘁。青青四墙下，已复生满地。
寒蝉暂寂寞，蟋蟀鸣自恣。运行无穷期，禀受气苦异。
适时各得所，松柏不必贵。

又

“彼时何卒卒，我志何曼曼。犀首空好饮，廉颇尚能饭。
学堂日无事，驱马适所愿。茫茫出门路，欲去聊自叹。
归还阅书史，文字浩千万。”陈迹岂难寻，贱嗜非贵献。
丈夫意有在，女子乃多怨。

又

秋气日恻恻，秋空日凌凌。上无枝上蜩，下无盘中蝇。
岂不感时节，耳目去所憎。清晓卷书坐，南山见高棱。
其下澄湫水，有蛟寒可罾。惜哉不得往，岂谓吾无能。

又

离离挂空悲，戚戚抱虚警。露泫秋树高，虫吊寒夜永。
敛退就新懦，趋荣悼前猛。归愚识夷涂，汲古得修绠。
名浮犹有耻，味薄真自幸。庶几遗悔尤，即此是幽屏。

又

今晨不成起，端坐尽日景。燕鸣室幽幽，月吐窗冏冏。
丧怀若迷方，浮念剧含梗。尘埃慵伺候，文字浪驰骋。
尚须勉其顽，王事有朝请。

又

秋夜不可晨，秋日苦易暗。我无汲汲志，何以有此憾。
寒鸡空在栖，缺月烦屡瞰。有琴具徽弦，再鼓听愈淡。
古声久埋灭，无由见真滥。低心逐时趋，苦勉祗能暂。
有如乘风船，一纵不可缆。不如覰文字，丹铅事点勘岂必求赢馀，所要石与甔。

又

卷卷落地叶，随风走前轩。鸣声若有意，颠倒相追奔。
空堂黄昏暮，我坐默不言。童子自外至，吹灯当我前。
问我我不应，馈我我不餐。退坐西壁下，读书尽数篇。
作者非今士，相去时已千。其言有感触，使我复凄酸。
顾谓汝童子，置书且安眠。丈夫属有念，事业无穷年。

又

霜风侵梧桐，众叶著树干。空阶一片下，琤若摧琅玕。
谓是夜气灭，望舒霣其团。青冥无依倚，飞辙危难安。
惊起出户视，倚楹久汍澜。忧愁费晷影，日月如跳丸。
迷复不计远，为君驻尘鞍。

又

暮暗来客去，群嚣各收声。悠悠偃宵寂，亹亹抱秋明。
世累忽进虑，外忧遂侵诚。强怀张不满，弱念缺已盈。
诘屈避语阱，冥茫触心兵。败虞千金弃，得比寸草荣。
知耻足为勇，晏然谁汝令。

又

“鲜鲜霜中菊，既晚何用好。”扬扬弄芳蝶，尔生还不早。
运穷两值遇，婉娈死相保。西风蛰龙蛇，众木日凋槁。
由来命分尔，泯灭岂足道。